Thales van Milete

Thales van Milete (Grieks: Θαλῆς ὁ Μιλήσιος) (ca. 624 v.Chr. - ca. 545 v.Chr.) was êen van d' êeste bekende filosoofn. Je kwam van Milete (nu Turkeye). 

D' êeste filosoofn van Grieknland wordn nateurfilosoofn genoemd, omdan z' under surtout bezig hieldn met de nateure en de nateurprocessn. Thales is bekend vo 't feit dat ie gestopt is met de weireld en 't universum te verkloarn via de mythologie. Je gebruukte in de plekke theorien en hypothese, dus weetnschap, vo nateurlike objectn en fenomeenn  te verkloarn. 

Der wordt verteld dat ie d' hoogte van e pyramide in Egypte ipgemeetn èt deur de schouwte van de pyramide te meetn juste ip 't moment da zyn eign schouwte eevn lank was of hemzelve. 't Zoudt hem ook gelukt zyn van e zunsverduusterienge te vôorspelln in 't joar 585 v. Chr. 

Thales peisde dat d' oerstoffe, d' ôorsproeng dus van alles, woater was, omda 't duudelike faseveranderiengn oendergoat. Os ys smelt kryg je woater en os 't verdampt kryg je stoom. De Griekn geloofdn ook dat os je stoom verdint da je ton lucht krygt. D' oerstoffe was dus woater, en alles was ôois doaruut oentstoan. 


Categorie:Oud-Grieksche filosoof